ועדת הפנים ואיכות הסביבה, כנסת 15, פרוטוקול מספר 89, 2000-04-10 13:05

דוד אזולאי: אני פותח את הישיבה.

דוד אזולאי: הנושא שעל סדר-היום: צו הכניסה לישראל (פטור מאשרה) (תיקון מס' 4), התש"ס-2000.

דוד אזולאי: יש כאן בקשה של משרד הפנים לגבי פטור מאשרה למדינת פולין.

דוד אזולאי: מר סלומון, בבקשה.

דניאל סלומון: בעצם זה הסכם שנחתם בסוף 1999, אושרר ב-19 במרץ והוא אמור להיכנס לתוקף ב-15 במאי.

דניאל סלומון: הדחיפות היתה בגלל הקבוצות הישראליות שיוצאות לפולין בתקופה הזאת.

דניאל סלומון: מדובר פה על הוספת פולין לרשימת המדינות שפטורות מאשרה, פטור הדדי לשני הכיוונים.

דניאל סלומון: מדובר בוויזות לתיירים בלבד בתקופה של עד 90 יום.

דניאל סלומון: כלומר, לא מדובר באשרות כניסה למטרת עבודה או כל מטרה אחרת.

דניאל סלומון: בעצם בעבר התחילו כבר בצורה מדורגת בפטור מאגרה באופן חלקי ועכשיו רוצים להתקדם לפטור המוחלט.

דניאל סלומון: היתה כבר המלצה של משרד הפנים על כך שאין בעיות מיוחדות עם הפולנים.

דניאל סלומון: זאת אומרת, אין לנו כאן בעיות של עובדים זרים או הגירה בלתי חוקית מפולין.

דניאל סלומון: אין לנו בעיה מיוחדת בנושאים האלה ולכן בוודאי זה ישרת בסך הכל יותר את הציבור הישראלי.

דניאל סלומון: יש תנועה גדולה הרבה יותר של ישראלים לשם מאשר מהכיוון השני.

דניאל סלומון: כדי להפעיל את צו הכניסה אנחנו צריכים להתייעץ עם הוועדה.

דוד אזולאי: תודה.

דוד אזולאי: גב' אורית דנון, בבקשה.

אורית דנון: העניין כאן הוא ההקדמה מ-60 יום ל-30 יום.

אורית דנון: אנחנו מקדימים את זה עקב יציאת הקבוצות של בני נוער ישראלים לפולין.

אורית דנון: פנינו כבר למשרד החוץ הפולני בעניין.

אורית דנון: התקבלה אגרת ולדברי ראש החטיבה הקונסולרית במשרד החוץ המקומי נראה שלא צפויה בעיה ואפשר להתחיל להפעיל את זה.

מרים פרנקל-שור: מה את אומרת על הנושא של 30 יום ו-60 יום?

דניאל סלומון: באופן טבעי זה נכנס לתוקף תוך 60 יום.

דניאל סלומון: כלומר, ב-15 במאי.

מרים פרנקל-שור: מה נכנס לתוקף, ההסכם בין הממשלות?

דניאל סלומון: כן.

מרים פרנקל-שור: והוא נכנס לתוקף תוך 60 יום ממה?

דניאל סלומון: מיום אשרור של המדינה המאחרת.

דניאל סלומון: כלומר, השנייה מבין שתי המדינות שאישררה.

אורית דנון: זה אושרר ב-16 במרץ 2000.

דוד אזולאי: התקיימה חובת ההתייעצות.

דוד אזולאי: נקווה שזה יהיה לתועלת עם ישראל.

דוד אזולאי: תודה רבה, ישיבה זו נעולה.